曼殊嘗斷炊數日，偃臥呻吟，自亡所苦。友至，嘆曰：「吾遲來一步，君為餓殍矣。」為之具飯食，饋百金而去。越數日，復往視之，偃臥呻吟如前狀，駭曰：「君欲絕食自斃耶？」曼殊喃喃曰：「吾囊得君錢，腹飢頓解。欣然行于市，見自動車構製絕精美，好之，買置家中。又遇乞人，不食三日矣，傾餘囊以獻。」友曰：「君未習乘坐法，市車奚為？」曼殊曰：「無他，從心所欲而已。」